กองทุนสนามบินสมุย3เดือนปันผล11.32%ต่อปี
เคเคฟันด์ แจกปันผลไตรมาสแรกกองทุนอสังหาริมทรัพย์สนามบินสมุยสูง 11.32% ต่อปี หลังนักท่องเที่ยวแห่เที่ยวสมุยเพิ่ม 8%
15 พ.ค. 2555

เคเคฟันด์ แจกปันผลไตรมาสแรกกองทุนอสังหาริมทรัพย์สนามบินสมุยสูง 11.32% ต่อปี หลังนักท่องเที่ยวแห่เที่ยวสมุยเพิ่ม 8%
นายศุภกร  สุนทรกิจ กรรมการผู้จัดการ บริษัทหลักทรัพย์จัดการกองทุน (บลจ.) เกียรตินาคิน หรือเคเคฟันด์ เปิดเผยว่า ตั้งแต่ต้นปี 2555 ซึ่งเป็นช่วงไฮซีซั่นของการท่องเที่ยว เกาะสมุยมีนักท่องเที่ยวเพิ่มขึ้นถึง 8% ส่งผลให้กองทุนรวมสิทธิการเช่าอสังหาริมทรัพย์สนามบินสมุย (SPF) มีกำไรจากผลการดำเนินงานเพิ่มมากขึ้น   รวมทั้งกองทุนมีกำไรสะสมอยู่ กองทุนจึงจะจ่ายเงินปันผลในอัตรา 0.30 บาทต่อหน่วยสำหรับไตรมาส 1 ของปี 2555  ซึ่งเป็นอัตราที่สูงที่สุดตั้งแต่จัดตั้งกองทุนมา หรือเท่ากับ 11.32% ต่อปีในไตรมาสแรก
กองทุน SPF เป็นกองทุนรวมอสังหาริมทรัพย์ที่ลงทุนในสิทธิการเช่าระยะยาวในทรัพย์สินที่ใช้ในการดำเนินกิจการสนามบินสมุย โดยทำสัญญาเช่าระยะยาวกับบริษัท บางกอกแอร์เวย์ส  มีมูลค่าโครงการประมาณ 10,426 ล้านบาท  ณ 31 มี.ค.2555 โดยที่ผ่านมากองทุนมีการจ่ายเงินปันผลสม่ำเสมอทุกไตรมาส เฉลี่ยไตรมาสละประมาณ 0.22 บาทต่อหน่วย หรือประมาณ 10.38% ต่อปี เทียบกับราคาตลาด ณ สิ้นไตรมาสนั้น ๆ  
สำหรับไตรมาสแรกที่ผ่านมากองทุนมีกำไรจากผลประกอบการในไตรมาสแรกจากจำนวนนักท่องเที่ยวที่เพิ่มขึ้น 8% จากช่วงเวลาเดียวกันของปีก่อน โดยมีผู้โดยสารที่ใช้บริการสนามบินสมุยประมาณ 275,000 คน โดยเดือนม.ค.มีจำนวนสูงสุดถึงเกือบ 100,000 คน  บริษัท บางกอกแอร์เวย์ส ได้ปรับเที่ยวบินเพื่อรองรับนักท่องเที่ยวที่เพิ่มมากขึ้น รวมทั้งมีการร่วมมือกับสายการบินต่างประเทศให้เส้นทางต่อเนื่องกัน เพื่อให้ผู้โดยสารมีความสะดวกในการซื้อตั๋วตรงจากจุดเริ่มต้นที่อยู่นอกเหนือเส้นทางบินของบางกอกแอร์เวย์สมายังเกาะสมุยได้เลยโดยไม่ต้องซื้อตั๋วต่อ  นอกจากนี้ เกาะสมุยได้จัดเทศกาลพิเศษเพื่อดึงดูดนักท่องเที่ยวอย่างต่อเนื่อง